Document ID: 32005R1668

ΚΑΝΟΝΙΣΜΌΣ (ΕΚ) αριθ. 1668/2005 ΤΗΣ ΕΠΙΤΡΟΠΉΣ
της 13ης Οκτωβρίου 2005
για τον καθορισμό των επιτοκίων που θα εφαρμοστούν για τον υπολογισμό των δαπανών χρηματοδότησης των παρεμβάσεων που συνίστανται σε αγορά, αποθεματοποίηση και διάθεση των αποθεμάτων, για το λογιστικό έτος 2006 του ΕΓΤΠΕ, τμήμα Εγγυήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1883/78 του Συμβουλίου, της 2ας Αυγούστου 1978, περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (1), και ιδίως το άρθρο 5,
Εκτιμώντας τα ακόλουθα:
(1)
Το άρθρο 3 του κανονισμού (ΕΟΚ) αριθ. 411/88 της Επιτροπής, της 12ης Φεβρουαρίου 1988, σχετικά με τη μέθοδο και το επιτόκιο που πρέπει να εφαρμοσθούν για τον υπολογισμό των εξόδων χρηματοδότησης των παρεμβάσεων που συνίστανται σε αγορές, αποθεματοποίηση και διάθεση (2), προβλέπει ότι το ενιαίο επιτόκιο που χρησιμοποιείται για τον υπολογισμό των δαπανών χρηματοδότησης των παρεμβάσεων, αντιστοιχεί στα επιτόκια EURIBOR προθεσμίας τριών μηνών και δώδεκα μηνών, σταθμισμένα με συντελεστή ένα τρίτο και δύο τρίτα, αντίστοιχα.
(2)
Η Επιτροπή καθορίζει το ανωτέρω επιτόκιο πριν από την έναρξη κάθε λογιστικού έτους του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, με βάση τα επιτόκια που έχουν διαπιστωθεί κατά το εξάμηνο που προηγείται του καθορισμού.
(3)
Σύμφωνα με το άρθρο 4 παράγραφοι 1 και 2 του κανονισμού (ΕΟΚ) αριθ. 411/88, καθορίζεται ειδικό επιτόκιο για τα κράτη μέλη που επιβαρύνονται, κατά τη διάρκεια έξι μηνών τουλάχιστον, με επιτόκιο χαμηλότερο από το ενιαίο επιτόκιο που έχει καθοριστεί για την Κοινότητα. Εάν το κράτος μέλος δεν κοινοποιήσει το μέσο επιτόκιο των οικείων εξόδων τόκων πριν από το τέλος του οικονομικού έτους, το εφαρμοστέο ειδικό επιτόκιο καθορίζεται με βάση το επιτόκιο αναφοράς που παρατίθεται στο παράρτημα του εν λόγω κανονισμού.
(4)
Το άρθρο 4 παράγραφος 3 του κανονισμού (ΕΟΚ) αριθ. 411/88 προβλέπει, για τα οικονομικά έτη 2005 και 2006, ότι εφόσον το μέσο επιτόκιο των εξόδων τόκου τα οποία έχει καταβάλει ένα κράτος μέλος υπερβαίνει το διπλάσιο του ενιαίου επιτοκίου που έχει καθοριστεί για την Κοινότητα, η τελευταία δύναται να καλύψει τα έξοδα τόκων με βάση το ενιαίο επιτόκιο, προσαυξημένο κατά τη διαφορά μεταξύ του διπλασίου αυτού του επιτοκίου και του πραγματικού επιτοκίου που επιβάρυνε το εν λόγω κράτος μέλος.
(5)
Με βάση τις κοινοποιήσεις που έλαβε η Επιτροπή από τα κράτη μέλη, πρέπει να καθοριστούν τα εφαρμοστέα επιτόκια για το οικονομικό έτος 2006 του ΕΓΤΠΕ, τμήμα Εγγυήσεων, λαμβάνοντας υπόψη τα διάφορα ανωτέρω στοιχεία.
(6)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τις δαπάνες που καταλογίζονται στο λογιστικό έτος 2006 του ΕΓΤΠΕ, τμήμα Εγγυήσεων:
1)
το ενιαίο επιτόκιο που προβλέπεται στο άρθρο 5 του κανονισμού (ΕΟΚ) αριθ. 1883/78 καθορίζεται σε 2,2 % για τα κράτη μέλη που δεν αναφέρονται στα σημεία 2 και 3 του παρόντος άρθρου·
2)
το ειδικό επιτόκιο που προβλέπεται στο άρθρο 4 παράγραφος 1 του κανονισμού (ΕΟΚ) αριθ. 411/88, καθορίζεται σε:
α)
2,1 % για την Τσεχική Δημοκρατία, τη Γαλλία, την Αυστρία και τη Φινλανδία·
β)
1,8 % για τη Σουηδία·
3)
το επιτόκιο που καλύπτεται σύμφωνα με το άρθρο 4 παράγραφος 3 του κανονισμού (ΕΟΚ) αριθ. 411/88 καθορίζεται σε:
α)
3,2 % για την Κύπρο·
β)
5,1 % για την Ουγγαρία·
γ)
3,0 % για την Πολωνία·
δ)
2,8 % για τη Σλοβενία·
ε)
2,3 % για το Ηνωμένο Βασίλειο.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Οκτωβρίου 2005.

Labels: 3
2
15